王炎
用元韵答徐尉
于越亭亭羊角峰，下有团团桂树丛。
何人为赋反招隐，虞罗亦罥碣石鸿。
学诗妙处如学仙，功成换骨参乔松。
肯来洗我筝笛耳，{壓土换木}丝古曲弹南风。
喜君到此极亹亹，惜君去此尤匆匆。
百年莫作千岁调，试往一看枫桥枫。
湘山幸有数斗酒，江蟹肥大霜橘红。
梅仙陶令连两璧，得酒可浇丘壑胸。
渔蓑风月笛三弄，虬龙起舞凌空蒙。
冯夷不得閟此境，湖山收入奚囊中。
沙寒往事有铜镞，波稳清时无水龙。
人生所须得乐尔，嗟我愁绝逃虚空。
已悲朽质悴蒲柳，岂解巧笑开芙蓉。
青灯照牖似书舍，素琴挂壁疑僧宫。
县知堂上一杯水，难饮不边千丈虹。
大用自当拥金莲，小用亦合登少蓬。
腾身云路五千里，定笑白凫成老翁。